**NOVIČKE KAKOVOST IN INOVATIVNOST, ŠTEVILKA 2/2021, MAREC 2021**

**Zunanja povratna informacija CAF EPI v letu 2020**

Kot obljubljeno v zadnji številki v nadaljevanju pišemo nekaj več o izvedenem postopku zunanje povratne informacije CAF EPI v minulem letu. Na zaključnem srečanju prijaviteljev in ocenjevalcev smo preko kamer in mikrofonov na računalnikih z zadovoljstvom ugotavljali, da je kljub vsemu za nami uspešno leto. Bogatejši smo za vrsto novih izkušenj in spoznanj o novih pristopih ter načinih dela, vse bolj pa se tudi zavedamo, kako pomembna je osebna in neposredna komunikacija.

Kot že zapisano so lani v postopku sodelovale tri upravne enote in vse so na podlagi ocene in sklepa Komisije CAF postale prejemnice priznanja **Uspešen uporabnik CAF.**

Priznanje Uspešen uporabnik CAF za leto 2020 prejmejo: Upravna enota Grosuplje, Upravna enota Ljutomer in Upravna enota Gornja Radgona.

V postopku zunanje povratne informacije ocenjevalci ugotavljajo uspešnost organizacije pri **devetih korakih samoocenjevanja** in ocenjujejo **stopnjo zrelosti** organizacije.

Med prijavitelji so bile najboljše ocene na področjih sporočanja o samoocenitvi (2.korak), sestave samoocenjevalnih skupin (3.korak), izvedbe samoocene (5.korak) in izvajanja načrta izboljšav (9.korak). Najnižje ocene pa na področju priprave osnutka izboljšav (7.korak), kar se je kot šibka točka pokazalo že tudi v postopku 2019.

Pri ocenjevanju stopnje zrelosti (osem načel odličnosti), pa so se prijavitelji najbolje izkazali pri načelih *usmerjenost k rezultatom* (3.načelo) ter *voditeljstvo in stanovitnost namena* (1.načelo), najslabše pa pri *družbeni odgovornosti* (8.načelo).

Podrobnejšo analizo rezultatov s primerjavami v grafih si lahko preberete v dokumentu [Poročilo o izvedbi rednega postopka CAF EPI v letu 2020](https://www.gov.si/assets/ministrstva/MJU/Kakovost-in-inovativnost-v-javni-upravi/CAF/Porocilo-o-izvedbi-rednega-postopka-CAF-EPI-2020.docx), ki je objavljen na naši spletni strani [Zunanja povratna informacija – CAF EPI | GOV.SI](https://www.gov.si/zbirke/projekti-in-programi/uvajanje-sistemov-vodenja-kakovosti-v-organe-javne-uprave-model-caf/zunanja-povratna-informacija-caf-epi/)

**»Uspešen uporabnik CAF« si želi postati tudi ministrstvo**

Prijeno presenečenje nam je letos pripravilo kar šest organizacij, ki so se prijavile k sodelovanju v postopku CAF EPI v letu 2021. Poleg **upravnih enot Ormož, Slovenska Bistrica, Ravne na Koroškem, Slovenj Gradec in Tržič** prvič tudi **ministrstvo – Ministrstvo za izobraževanje, znanost in šport.**

V februarju smo za prijavljene organe izvedli posvet na daljavo, v okviru katerega smo jim predstavili celoten postopek zunanje povratne informacije s ključnimi časovnimi mejniki in aktivnostmi. Predvsem pa smo jim svetovali kako pravilno in ustrezno pripraviti dokumentacijo, ki bo v nadaljevanju postopka predstavljala zunanjim ocenjevalcem osnovo za ocenitev.

**Ocenjevalci CAF EPI vključeni v dodatno usposabljanje »External CAF Feedback Expert Training«**

Zgledno sodelovanje med Ministrstvom za javno upravo (področje za kakovost) in avstrijskim CAF centrom (KDZ) je v zadnjem času obrodilo sadove. Zahvaljujoč dobrim odnosom med nacionalnima organizacijama, ki skrbita za širjenje zavesti o pomembnosti kakovosti in inovativnosti v svojih okoljih, je bila slovenskim ocenjevalcem CAF EPI ponujena priložnost **za dodatno usposabljanje in izmenjavo izkušenj z ocenjevalci iz Avstrije, Belgije, Finske, Portugalske in držav zahodnega Balkana**. Usposabljanje, v katerega se je vključilo tudi nekaj ocenjevalcev iz Slovenije, poteka v treh modulih in bo zaključeno v marcu.

**Zanimanje za uvedbo modela CAF ostaja**

Do konca januarja je svojo odločitev o prvi uvedbi modela CAF potrdilo osem organizacij javnega sektorja, med njimi večina občin (**Bled, Bovec, Lendava, Sežana**), **Uprava za javna plačila,** pa tudi tri območne enote **Zavoda RS za zaposlovanje**, s čemer se pridružujejo lanskim trem, ki prav v teh dneh zaključujejo postopek prve samoocene po modelu CAF. Konec februarja smo se prvič srečali s predstavniki vodstev za kakovost in jim predstavili način sodelovanja z MJU, ki nudi potrebno strokovno podporo novim uporabnikom, in predviden terminski načrt izvedbe samoocene v letošnjem letu. Prva usposabljanja za člane samoocenjevalnih skupin so načrtovana aprila2021.

**Mednarodna CAF konferenca ob 20.obletnici modela**

Sredi februarja smo sodelovali na mednarodni konferenci, ki je bila namenjena predstavitvi knjige [***»Tranfsorming Public Organizations with CAF«***](https://www.kdz.eu/en/knowledge/publications/transforming-public-administration-caf-20-years-common-assessment-framework)***.*** Knjiga predstavlja najboljše prakse in rezultate uporabe modela CAF skozi dvajset let uporabe, v posebnem članku je predstavljen tudi slovenski model sistemskega uvajanja modela v organe javne uprave.

Najbolj zanimiv del konference pa je bila okrogla miza o **prihodnosti modela**, ki je izpostavila kar nekaj dilem nadaljnjega razvoja kakovosti v javnih organizacijah. Kljub več kot 4000 uporabnikom v Evropi kar nekaj pomembnih evropskih držav ( Francija, Nemčija, Velika Britanija) modela CAF ne uporablja, prav tako med uporabniki ni inštitucij EU. Usoda uvajanja modela je vse prevečkrat odvisna od projektnega financiranja in vezana na posameznike, ko pa viri usahnejo in ljudje odidejo, tudi od redne uporabe modela ne ostane veliko. Kot izziv se postavlja tudi potreba po večjem, bolj strukturiranem sodelovanju med uporabniki in upravitelji modela, z akademsko sfero in drugimi deležniki, da bi prepoznavnost modela presegla ozke okvire poznavalcev. Nenazadnje, čas narekuje tudi digitalizirana orodja, ki bi uporabo modela poenostavila in še bolj približala uporabnikom.

Konferenca (na daljavo) je bil prvi globalni dogodek o modelu CAF. Gostila je kar 587 udeležencev iz 50 držav in 30 govorcev v 17 sekcijah.

**V lovu na evropsko nagrado za javni sektor**

Evropski inštitut za javno upravo (EIPA) je objavil razpis za nagrado **»European Public Sector Award – EPSA 2021«**, ki jo vsaki dve leti podeljuje organizacijam iz javnega sektorja.

Letošnje razpisane teme so:

1. Digitalna javna uprava
2. Zelena javna uprava
3. Inovativna javna uprava

Za nagrado se lahko prijavijo **organizacije iz javnega sektorja z vseh ravni odločanja, kot tudi javna podjetja in agencije iz držav članic EU.** Lahko se prijavi tudi več prijaviteljev skupaj, pri čemer mora vodilni prijavitelj izhajati iz javnega sektorja.

Predlagani projekti naj vsebujejo učinkovito načrtovane in izvedene rešitve, ki izpolnjujejo najvišje prednostne potrebe zainteresiranih strani in dajejo preverjene in konkretne rezultate in ki prispevajo k napredku pri doseganju **ciljev trajnostnega razvoja do leta 2030.**

**Rok za prijavo je 3. maj 2021.**

Več informacij o nagradi in prijavi najdete na spletni strani <https://www.epsa2021.eu>

**Pomlad na Inovativen.si**

Pomlad začenjamo z novim krogom usposabljanj. Na naši spletni strani [*inovativen.gov.si*](http://inovativen.gov.si) *j*e že objavljen program, ki poleg nekaterih starih modulov vključuje tudi nove aktualne vsebine. Datumi bodo objavljeni v kratkem.

Na novo boste lahko spremljali naslednje module:

* ***Inoviranje od spodaj navzgor,***
* ***3D modeliranje kompleksnega izziva,***
* ***Ustvarjane sodelovalnega prostora pri sestankih na daljavo in***
* ***Čustvena inteligenca v povezavi z uvajanjem sprememb.***

Osvežili smo tudi nekatere stare module in jih tako naredili še zanimivejše. Nadaljujemo s priljubljenimi ***Kreativnim pisanjem*** (ki mu zdaj dodajamo še pripovedovanje zgodb *storytelling*), ***Kreativnim razmišljanjem*** in *Učinkovito predstavitvijo* ( z novim imenom ***Predstavitev s karizmo***).

Program bo tokrat ponujal kar 12 modulov, ki bodo še naprej brezplačni za vse javne uslužbence. Bonus tega kroga pa je zelo iskano **licenčno usposabljanje *Šest klobukov razmišljanja***, ki ga bo vodila edina licencirana trenerka de Bonovih orodij razmišljanja pri nas, **mag. Nastja Mulej**.

Ker bo število mest tudi tokrat omejeno vas vabimo, da spremljate naše objave in se čim prej prijavite!

**Pripravljeni na nove izzive!**

Decembra lani smo reševali enega izmed bolj zahtevnih izzivov, ki smo jih prejeli na projektu Inovativen.si. K sodelovanju pri pripravi dokumenta **Digitalna Slovenija 2021 – 2027** so nas povabili sodelavci z Direktorata za informacijsko družbo in informatiko. Ti so si želeli vključiti širši krog deležnikov in uporabo inovativnih metod že v prvi fazi sicer dokaj formalne priprave omenjenega dokumenta.

Konec leta pa smo dobili prve otipljive tudi rezultate našega prvega izziva iz leta 2018. Takrat smo v okviru natečaja **"Izdelujemo v zaporu, delujemo v družbi",** katerega namen je bil ponovno vključevanje zapornikov v družbo, iskali najboljši izdelek. Zmagovalni izdelek, poimenovan **»Dobra roka«,** simbolično sporoča pomembnost učenja iz napak in tako ruši predsodke o osebah, ki so na prestajanju zaporne kazni, hkrati pa predstavlja tudi tržno zanimiv produkt. Izdelek je luč sveta ugledal decembra lani, ko sta ministrica za pravosodje in direktor Uprave RS za izvrševanje kazenskih sankcij Pediatrični kliniki v Ljubljani podarila 30 kompletov ravnotežnostnih kock, izdelanih v zaporu.

Ponosni smo, da smo uspeli povezati več organov in spodbudili družbeno odgovornost, obenem pa zapornikom, ki izdelujejo izdelke, omogočili hitrejši povratek v normalno življenje.

**Imate tudi vi izziv, ki ga ne morete rešiti sami?  Obiščite našo spletno stran inovativen.gov.si in nam predlagajte izziv!**

**Skupaj gradimo inovacijsko skupnost**

Februarja smo priredili prvo srečanje inovacijske skupnosti letos, ki je prvič potekalo na daljavo. Zanimiva in aktualna vsebina je privabila rekordno število udeležencev (bilo nas je več kot 200).

Tokratno srečanje, skozi katerega naj je popeljal mag. **Jani Prgić** , smo posvetili **komunikaciji** in se osredotočali na prepoznavo in odpravo škodljivih komunikacijskih navad. Ste predavanje zamudili? Brez skrbi! Jani bo z nami tudi v novem krogu usposabljanj, in sicer na področjih čustvene inteligence in karizmatične predstavitve.

Pred nami pa je tudi že **13. srečanje inovacijske skupnosti**, ki bo 9. marca. Tokrat bomo gostili skupino strokovnjakov iz Generalnega direktorata za raziskave in inovacije v okviru Evropske komisije. Druženje bo potekalo v obliki izkustvene delavnice z naslovom ***Kako biti del vključujočih sprememb pri oblikovanju naše prihodnosti***. Več informacij najdete [tukaj](https://www.gov.si/zbirke/projekti-in-programi/inovativnost-v-javni-upravi-inovativen-si/13-srecanje-inovacijske-skupnosti-pravila-ki-nam-olajsajo-zivljenje-in-nacini-sodelovanja-pri-snovanju-boljsih-resitev-vse-kar-morate-vedeti-o-srecanju-9-marca-2021/).

**Izmenjave zaposlenih v javnem in zasebnem sektorju**

[Partnerstvo za spremembe](https://www.gov.si/zbirke/projekti-in-programi/inovativnost-v-javni-upravi-inovativen-si/partnerstvo-za-spremembe/) se je začelo z idejo o izmenjavah zaposlenih in ponosni smo, da je vsaj za kratek čas v minulih letih delovno okolje zamenjalo že **280 zaposlenih v javni upravi in podjetjih**. Lani, v obdobju prvega vala epidemije, izmenjav ni bilo. Nova realnost pa nas je spodbudila k prilagajanju in v preteklih smo vsi bolj ali manj že osvojili nove načine dela. Verjamemo, da nam to odpira nove priložnosti za medsebojno povezovanje, izmenjavo znanj in izkušenj.

Zato smo se odločili, da letos ponovno izvedemo izmenjave, na prilagojen način. Tradicionalni »teden za izmenjave« smo razširili na obdobje **med aprilom in junijem**, ko se bodo **izmenjave** (najmanj 2 srečanji) odvijale bodisi **v živo** bodisi **na daljavo** bodisi **v kombinaciji** – odvisno od razmer in individualnega dogovora s podjetjem oziroma organom.

Organe javne uprave in lokalne samouprave smo že pozvali k sodelovanju in zbiranju interesa svojih zaposlenih za izmenjave. Prijave (na ravni organov) zbiramo **do 22. marca 2021,** »vstopni kriteriji« pa so ostali enaki kot pretekla leta: **kratko motivacijsko pismo** (največ eno A4 stran) in navedba **2 organov oziroma 2 podjetij**, v katerih bi želeli izvesti izmenjavo (nabor podjetij si lahko ogledate tukaj: <http://www.amcham.si/sl/seznam-clanov.html>).

**Vabimo vas, da se nam kot Partner za spremembe pridružite v letošnjih izmenjavah zaposlenih in v vaši organizaciji preverite možnosti za sodelovanje.**

Za več informacij se lahko obrnete tudi na [jelena.tabakovic@gov.si](mailto:jelena.tabakovic@gov.si) in [matija.kodra@gov.si](mailto:matija.kodra@gov.si).

Spoštovani bralci,

leto smo začeli z novo podobo naših novičk, da pa bi razširili tudi nabor vsebin, vas vabimo k sodelovanju. Sporočite nam, če bi želeli predstaviti projekte, ki prispevajo k večji kakovosti dela naših organizacij. Naj se dober glas sliši v deveto vas! Še vedno IZBOLJŠUJEMO IN SKUPAJ NAPREDUJEMO!

[kakovost@gov.si](mailto:kakovost@gov.si)